**ZAKON**

**O IZMJENAMA I DOPUNAMA**

**ZAKONA O PRIVREDNIM DRUŠTVIMA**

Član 1.

U Zakonu o privrednim društvima („Službeni glasnik Republike Srpske“, br. 127/08, 58/09, 100/11, 67/13, 100/17 i 82/19) u članu 6. stav 2. mijenja se i glasi:

„(2) Ispunjenost uslova iz stava 1. ovog člana provjerava nadležni inspekcijski organ u roku od 45 dana od dana dostavljanja rješenja o registraciji privrednog društva.“

Član 2.

U članu 14. u stavu 4. riječi: „odnosno upravni odbor“ i riječi: „ili upravnog odbora“ brišu se.

Član 3.

U članu 37. u stavu 2. riječi: „60 dana“ zamjenjuju se riječima: „šest mjeseci“, a riječi: „tri godine“ zamjenjuju se riječima: „deset godina“.

Član 4.

U članu 47. u stavu 1. riječi: „dok imaju to svojstvo“ zamjenjuju se riječima: „koja su nastala po osnovu tog svojstva“, a riječi: „tri godine“ zamjenjuju se riječima: „deset godina“.

U stavu 2. riječi: „tri godine“ zamjenjuju se riječima: „deset godina“.

Poslije stava 3. dodaje se novi stav 4, koji glasi:

„(4) Izuzetno od stava 1. ovog člana, potraživanja akcionara otvorenih akcionarskih društava po osnovu dividende zastarijevaju u roku od deset godina od dana donošenja odluke skupštine akcionara o isplati dividende.“

Član 5.

U članu 107. poslije stava 1. dodaju se novi st. 2. i 3, koji glase:

„(2) U slučaju da je novčani dio osnovnog kapitala društva sa ograničenom odgovornošću jednak ili veći od 5.000 KM, najmanje polovina tog iznosa uplaćuje se na privremeni račun do registracije društva, a ostatak se uplaćuje prema rokovima uplate novčanih uloga, koji su određeni u osnivačkom aktu, a najkasnije u roku od dvije godine od dana registracije.

(3) Ako više lica osnivaju društvo sa ograničenom odgovornošću, minimalni novčani dio za svakog osnivača ne može iznositi manje od 1 KM po osnivaču.“

Dosadašnji stav 2. postaje stav 4.

Član 6.

Član 109. mijenja se i glasi:

„Odredbe ovog zakona o otvorenom akcionarskom društvu koje se odnose na održavanje osnovnog kapitala, rezerve, povećanje i smanjenje osnovnog kapitala, raspodjelu dobiti, pokriće gubitaka, raspolaganje imovinom velike vrijednosti i održavanje skupštine u slučaju gubitka shodno se primjenjuju i na društva sa ograničenom odgovornošću.“

Član 7.

Član 110. mijenja se i glasi:

„(1) Član društva sa ograničenom odgovornošću stiče udio u osnovnom kapitalu društva srazmjerno vrijednosti uloga.

(2) Član društva sa ograničenom odgovornošću može imati jedan udio u društvu.

(3) Ako član društva sa ograničenom odgovornošću stekne jedan ili više udjela, ti udjeli se spajaju sa postojećim udjelom i zajedno čine jedan udio.

(4) Udjeli članova društva sa ograničenom odgovornošću mogu se registrovati u Centralnom registru.

(5) Udjeli mogu glasiti na iznos koji nije djeljiv cijelim brojem i u tom slučaju glase na decimalni iznos.

(6) Udjeli koji su registrovani u Centralnom registru u skladu sa ovim zakonom, smatraju se hartijama od vrijednosti i slobodno su prenosivi.

(7) Propisi kojima je uređeno tržište hartija od vrijednosti shodno se primjenjuju i na vođenje registra udjela kod Centralnog registra i izdavanje izvještaja.

(8) U slučaju iz stava 4. ovog člana primjenjuje se načelo konstitutivnosti upisa u Centralni registar, koje podrazumijeva da se sva prava i obaveze stiču od dana upisa u Centralni registar, bez obzira na dan upisa u registar poslovnih subjekata.“

Član 8.

U članu 111. ispred riječi: „Pravo“ dodaje se broj jedan u obostranoj zagradi.

Poslije stava 1. dodaje se novi stav 2, koji glasi:

„(2) U slučaju da knjigu udjela vodi Centralni registar, prava učešća i glasanja na skupštini društva sa ograničenom odgovornošću ostvaruju se na osnovu izvještaja Centralnog registra.“

Član 9.

U članu 112. u stavu 1. poslije riječi: „odgovornošću“ dodaju se riječi: „koji nisu registrovani u Centralnom registru“.

Poslije stava 3. dodaje se novi stav 4, koji glasi:

„(4) U slučaju iz člana 110. stav 4. ovog zakona, Centralni registar izdaje izvještaj (izvod, potvrdu ili drugi dokument) o vlasnicima udjela iz knjige udjela.“

Član 10.

U članu 113. u stavu 1. zapeta i riječi: „a u knjigu udjela upisuje se puno ime i adresa svakog suvlasnika udjela“ brišu se.

Stav 2. mijenja se i glasi:

„(2) Suvlasnici udjela u društvu sa ograničenom odgovornošću svoja prava glasa i druga prava ostvaruju preko jednog zajedničkog punomoćnika, ako osnivačkim aktom ili ugovorom članova društva nije drugačije određeno.“

Poslije stava 2. dodaje se novi stav 3, koji glasi:

„(3) U slučaju iz stava 2. ovog člana, suvlasnici udjela u društvu sa ograničenom odgovornošću dužni su pismenim putem obavijestiti društvo ili Centralni registar radi upisa zajedničkog punomoćnika u knjigu udjela.“

Dosadašnji st. 3, 4. i 5. postaju st. 4, 5. i 6.

Član 11.

Član 114. mijenja se i glasi:

„(1) Društvo sa ograničenom odgovornošću dužno je da vodi knjigu udjela, koju drži u svom sjedištu.

(2) U knjigu udjela upisuju se: ime i prebivalište, odnosno poslovno ime, sjedište i jedinstveni identifikacioni broj svakog člana društva, zajedničkog punomoćnika suvlasnika, iznos ugovorenog i uplaćenog uloga i eventualne sporedne činidbe i dopunski ulozi, pored osnovnog uloga, opterećenja udjela, broj ili procenat glasova svakog udjela i svi prenosi udjela, uključujući i vrijeme prenosa i ime prenosioca i sticaoca, kao i sve eventualne promjene ovih podataka.

(3) Društvo sa ograničenom odgovornošću može obavezu vođenja knjige udjela prenijeti na Centralni registar.

(4) Društvo sa ograničenom odgovornošću podnosi registru, u skladu sa zakonom kojim se uređuje registracija poslovnih subjekata, prijavu i dokumenta za svaku promjenu podataka upisanih u knjizi udjela, radi registracije i objavljivanja.

(5) U slučaju iz stava 3. ovog člana, Centralni registar po svakoj promjeni upisanoj u knjigu udjela, po službenoj dužnosti, dostavlja podatke iz knjige udjela društvu sa ograničenom odgovornošću.

(6) Članovi društva sa ograničenom odgovornošću imaju pravo uvida u knjigu udjela i pravo na kopije.

(7) Direktor ili članovi upravnog odbora društva sa ograničenom odgovornošću odgovaraju društvu za tačnost podataka u knjizi udjela, u skladu sa ovim zakonom.

(8) Centralni registar upisuje založna prava na udjelima društava sa ograničenom odgovornošću koji su kod njega upisani.

(9) Sa udjelima društava sa ograničenom odgovornošću, za koje Centralni registar vodi knjigu udjela, može se prometovati i na berzi ili drugom uređenom javnom tržištu, u skladu sa pravilima berze ili drugog uređenog javnog tržišta.“

Član 12.

U članu 115. poslije stava 2. dodaje se novi stav 3, koji glasi:

„(3) Izuzetno od stava 2. ovog člana, ako knjigu udjela vodi Centralni registar, član društva upisan je u knjigu udjela momentom evidentiranja u Centralnom registru.“

Član 13.

U članu 128. u stavu 1. tačka a) mijenja se i glasi:

„a) neto imovina društva bila manja od njegovog osnovnog kapitala, koji je uvećan za iznos koji je unesen u zakonske rezerve i iznos koji je društvo dužno da unese u rezerve za godinu u kojoj se vrše isplate,“.

Član 14.

U članu 131. u stavu 3. riječi: „sastavlja i potpisuje zapisnik i“ brišu se.

Poslije stava 4. dodaje se novi stav 5, koji glasi:

„(5) U slučaju iz stava 2. ovog člana kada je jedini član društva pravno lice, osnivačkim aktom može se odrediti organ tog pravnog lica koji vrši funkciju skupštine društva, a u odsustvu takve odredbe smatra se da je to registrovani zastupnik tog pravnog lica.“

Član 15.

U članu 132. tačka v) mijenja se i glasi:

„v) odobravanju finansijskih izvještaja i raspodjeli dobiti i načinu pokrića gubitaka, uključujući i određivanje dana sticanja prava na učešće u dobiti i dana isplate učešća u dobiti članovima društva,“.

Poslije tačke lj) dodaju se nove t. m), n) i nj), koje glase:

„m) radu i usvajanju izvještaja direktora ili upravnog odbora,

n) pokretanju postupka i davanju punomoći za zastupanje društva u sporu sa prokuristom, direktorom, odnosno predsjednikom upravnog odbora ili članom društva,

nj) zahtjevu za istupanje člana društva,“.

Dosadašnje t. m) i n) postaju t. o) i p).

Član 16.

U članu 133. u stavu 2. poslije riječi: „sjedište društva,“ dodaju se riječi: „osim ako u pozivu za sjednicu, a radi njene ekonomičnije organizacije ili“.

Član 17.

U članu 135. poslije stava 4. dodaje se novi stav 5, koji glasi:

„(5) Sjednica skupštine može se održati i bez sazivanja u rokovima iz stava 2. ovog člana, pod uslovom da na njoj prisustvuju svi članovi društva, osim ako osnivačkim aktom nije drugačije određeno.“

Član 18.

U članu 141. u stavu 2. riječi: „saglasnošću svih“ zamjenjuju se riječima: „dvotrećinskom većinom glasova“.

Član 19.

U članu 149. u stavu 1. poslije riječi: „aktom“ dodaju se zapeta i riječi: „s tim da svaka naredna promjena direktora ili člana upravnog odbora ne podrazumijeva izmjenu osnivačkog akta“.

Član 20.

U članu 168. u stavu 1. riječi: „samo jednoglasnom odlukom svih“ zamjenjuju se riječima: „dvotrećinskom većinom glasova“.

U stavu 2. riječi: „većinom glasova“ zamjenjuju se riječima: „i sa manje od dvotrećinskog broja glasova“.

Član 21.

Naziv člana i član 172. mijenjaju se i glase:

„Istupanje člana društva bez potraživanja naknade za udio

Član 172.

(1) Član društva koji nema neizmirene obaveze prema društvu po osnovu neuplaćenog, odnosno neunesenog uloga u društvo, može u svako doba da, na osnovu izjave o istupanju dostavljene društvu, istupi iz društva bez navođenja razloga za istupanje, ako ne zahtijeva naknadu za svoj udio.

(2) Udio člana društva koji je istupio iz društva postaje sopstveni udio društva i bez donošenja odluke o sticanju sopstvenog udjela.

(3) Istupanjem člana iz društva, tom članu ne prestaju obaveze koje je imao prema društvu do momenta istupanja.

(4) Istupanje člana iz društva registruje se u skladu sa zakonom kojim se uređuje registracija poslovnih subjekata.“

Član 22.

Naziv člana i član 173. mijenjaju se i glase:

„Istupanje člana društva iz opravdanog razloga

Član 173.

(1) Član društva može istupiti iz društva iz opravdanih razloga.

(2) Opravdani razlog za istupanje člana društva postoji u sljedećim slučajevima:

a) ako mu jedan ili više ostalih članova ili društvo svojim radnjama ili propuštanjem prouzrokuje štetu ili ako je očigledno da će takva šteta, prema redovnom toku stvari, nastupiti,

b) ako je u značajnoj mjeri onemogućen da ostvaruje svoja prava u društvu,

v) ako mu društvo nameće nesrazmjerne obaveze.

(3) Osnivačkim aktom mogu se predvidjeti i drugi opravdani razlozi za istupanje člana društva, kao i propisati postupak istupanja i način određivanja naknade članu društva koji istupa.

(4) Osnivačkim aktom ne može se unaprijed isključiti pravo člana društva da zahtijeva istupanje iz društva iz opravdanog razloga, niti se član društva tog prava može unaprijed odreći.“

Član 23.

Naziv člana i član 174. mijenjaju se i glase:

„Postupak istupanja

Član 174.

(1) Član društva koji želi da istupi iz društva u skladu sa članom 173. ovog zakona, dužan je da o tome dostavi pismeni zahtjev društvu, a o kojem odlučuje skupština društva.

(2) Zahtjev iz stava 1. ovog člana obavezno sadrži:

a) razloge istupanja,

b) iznos koji se zahtijeva od društva na ime naknade za udio,

v) rok u kojem se zahtijeva isplata naknade za udio, osim ako je taj rok određen osnivačkim aktom.

(3) Skupština donosi odluku o zahtjevu iz stava 1. ovog člana u roku od dva mjeseca od dana njegovog dostavljanja i u istom roku se o tome obavještava člana društva koji istupa.

(4) Skupština može samo u cjelini usvojiti ili odbiti zahtjev iz stava 1. ovog člana.

(5) Odluka iz stava 3. ovog člana donosi se običnom većinom broja glasova iz člana 139. st. 1. i 3. ovog zakona, osim ako je osnivačkim aktom određen veći broj glasova.

(6) Udio člana društva koji je istupio iz društva postaje sopstveni udio društva i bez donošenja odluke o sticanju sopstvenog udjela, srazmjerno uplaćenom, odnosno unesenom ulogu, dok se za iznos neuplaćenog, odnosno neunesenog uloga vrši smanjenje osnovnog kapitala društva.

(7) Istupanje člana iz društva registruje se u skladu sa zakonom kojim se uređuje registracija poslovnih subjekata.“

Član 24.

Naziv člana i član 175. mijenjaju se i glase:

„Zalog kao obezbjeđenje isplate naknade

Član 175.

(1) Član društva može zahtjevom za istupanje iz opravdanog razloga da traži da društvo pruži obezbjeđenje za isplatu naknade za njegov udio putem utvrđivanja zaloga na sopstvenom udjelu koji će društvo steći ako prihvati njegov zahtjev za istupanje iz društva, u skladu sa zakonom koji uređuje zalog na pokretnim stvarima, odnosno u skladu sa propisima kojima je uređeno tržište hartija od vrijednosti, ako je udio registrovan u Centralnom registru.

(2) Član društva iz stava 1. ovog člana dužan je da nacrt ugovora o zalogu čije zaključenje predlaže dostavi društvu u prilogu zahtjeva za istupanje iz društva.

(3) U slučaju iz stava 1. ovog člana, skupština može prihvatiti zahtjev za istupanje samo ako istovremeno odobri zaključenje predloženog ugovora o zalogu u korist člana koji istupa ili, uz saglasnost člana društva koji istupa, pruži drugo odgovarajuće obezbjeđenje.“

Član 25.

Poslije člana 175. dodaju se novi čl. 175a, 175b, 175v, 175g. i 175d, koji glase:

„Istupanje iz opravdanog razloga po odluci suda

Član 175a.

(1) Ako skupština odbije zahtjev za istupanje iz člana 174. ovog zakona, odnosno propusti da o njemu odluči u roku od 60 dana od dana prijema zahtjeva, član društva može tužbom nadležnom sudu protiv društva zahtijevati prestanak svojstva člana društva zbog postojanja opravdanog razloga i isplatu naknade za svoj udio.

(2) Sud presudom kojom određuje prestanak svojstva člana društva određuje i sljedeće:

a) da udio člana društva koji istupa postaje sopstveni udio društva,

b) visinu naknade koju je društvo u obavezi da isplati članu društva koji istupa,

v) rok za isplatu naknade iz tačke b) ovog stava,

g) utvrđivanje zaloga u korist člana društva koji istupa na sopstvenom udjelu društva iz tačke a) ovog stava, ako je tužilac to zahtijevao i ako sud nađe da je to nužno i opravdano radi obezbjeđenja isplate naknade iz tačke b) ovog stava.

(3) Naknadu iz stava 2. tačka b) ovog člana sud određuje prema tržišnoj vrijednosti udjela člana društva koji istupa na dan podnošenja zahtjeva iz člana 174. ovog zakona, ali ne manje od srazmjernog dijela vrijednosti neto kapitala društva koji odgovara učešću udjela tog člana u osnovnom kapitalu društva na dan podnošenja zahtjeva, osim ako je drugi način određivanja te naknade predviđen osnivačkim aktom.

(4) Rok iz stava 2. tačka v) ovog člana sud određuje uzimajući u obzir finansijsku situaciju u kojoj se društvo nalazi i očekivane prihode društva u redovnom toku poslovanja, s tim što taj rok ne može biti duži od dvije godine od dana pravnosnažnosti presude, osim ako je osnivačkim aktom predviđen duži rok, koji ne može biti duži od pet godina.

(5) Sud presudu o istupanju iz društva po nastupanju pravnosnažnosti dostavlja registru poslovnih subjekata radi registracije prestanka svojstva člana u skladu sa zakonom kojim se uređuje registracija poslovnih subjekata.

(6) Danom registracije prestanka svojstva člana u skladu sa stavom 5. ovog člana članu društva koji je istupio prestaje svojstvo člana društva.

(7) Tužba iz stava 1. ovog člana može se podnijeti u roku od šest mjeseci od dana saznanja za razlog za istupanje, a najkasnije u roku od tri godine od nastanka razloga za istupanje.

Isplata naknade određene od strane suda i naknada štete

Član 175b.

(1) Društvo ne može dijeliti dobit svojim članovima do potpune isplate naknade udjela članu koji je istupio iz društva, po osnovu odluke skupštine, odnosno suda.

(2) Članu koji je iz društva istupio iz opravdanih razloga pripada i pravo na naknadu štete koju je eventualno pretrpio činjenjem ili nečinjenjem društva, koje može ostvariti tužbom kod nadležnog suda u posebnoj parnici.

Isključenje člana odlukom skupštine društva

Član 175v.

(1) Skupština društva donosi odluku o isključenju člana društva koji ne ispuni obavezu uplate novčanih uloga, odnosno unošenja nenovčanih uloga.

(2) Odluka iz stava 1. ovog člana donosi se dvotrećinskom većinom glasova preostalih članova društva, osim ako je osnivačkim aktom određena druga većina.

(3) Odluka iz stava 1. ovog člana predstavlja osnov za brisanje isključenog člana društva iz registra poslovnih subjekata.

(4) Isključenjem člana društva udio tog člana društva postaje sopstveni udio društva.

(5) Isključeni član ostaje u obavezi da uplati, odnosno unese ulog na koji je bio obavezan, ako je to neophodno za namirenje povjerilaca društva.

(6) Društvo ima pravo da tužbom nadležnom sudu od isključenog člana potražuje naknadu štete.

(7) Skupština društva, na zahtjev isključenog člana, koji se podnosi u roku od tri mjeseca od dana donošenja odluke o isključenju, može donijeti odluku da isključeni član društva ostvaruje pravo na naknadu za svoj djelimično uplaćeni, odnosno uneseni udio i utvrditi iznos te naknade.

(8) Skupština donosi odluku o zahtjevu iz stava 7. ovog člana u roku od dva mjeseca od dana njegovog dostavljanja i u istom roku se ta odluka dostavlja podnosiocu zahtjeva.

(9) Ako skupština ne odluči o zahtjevu u roku iz stava 8. ovog člana ili odbije utvrditi pravo na naknadu isključenom članu ili ako isključeni član nije saglasan sa iznosom naknade, taj član može nadležnom sudu podnijeti tužbu za naknadu vrijednosti po osnovu svog uplaćenog, odnosno unesenog udjela.

(10) Tužba iz stava 9. ovog člana može se podnijeti u roku od tri mjeseca od dana:

a) isteka roka za odlučivanje skupštine društva o zahtjevu za naknadu vrijednosti uplaćenog, odnosno unesenog uloga isključenog člana,

b) donošenja odluke kojom se odbija utvrditi pravo na naknadu vrijednosti uplaćenog, odnosno unesenog uloga isključenog člana,

v) donošenja odluke kojom se utvrđuje naknada za vrijednost uplaćenog, odnosno unesenog uloga, sa čijim iznosom isključeni član nije saglasan.

Isključenje člana odlukom suda

Član 175g.

(1) Društvo može tužbom koju podnosi nadležnom sudu zahtijevati isključenje člana društva iz razloga određenih osnivačkim aktom ili iz drugih opravdanih razloga, a obavezno ako član društva:

a) namjerno ili grubom nepažnjom prouzrokuje štetu društvu,

b) ne izvršava dužnosti prema društvu propisane ovim zakonom ili osnivačkim aktom,

v) svojim radnjama ili propuštanjem, protivno osnivačkom aktu, zakonu ili dobrim poslovnim običajima, sprečava ili u značajnoj mjeri otežava poslovanje društva.

(2) Skupština društva običnom većinom broja glasova iz člana 139. st. 1. i 3. ovog zakona donosi odluku o podnošenju tužbe iz stava 1. ovog člana, osim ako je osnivačkim aktom određen veći broj glasova.

(3) Ako na zahtjev člana koji posjeduje udio, koji predstavlja najmanje 5% osnovnog kapitala društva, skupština u roku od dva mjeseca od dana podnošenja zahtjeva ne odluči o zahtjevu za podnošenje tužbe iz stava 1. ovog člana ili odbije zahtjev ili se tužba ne podnese u roku od 30 dana od dana donošenja odluke o podnošenju tužbe, član koji je podnio zahtjev ima pravo da, u naknadnom roku od 30 dana, podnese tužbu sudu u svoje ime, a za račun društva.

(4) Na zahtjev društva sud može odrediti privremenu mjeru suspenzije prava glasa člana društva čije se isključenje traži, kao i drugih prava tog člana društva ili privremenu mjeru uvođenja prinudne uprave u društvo, ako nađe da je to nužno i opravdano radi sprečavanja nastanka štete za društvo.

(5) Osnivačkim aktom ne može se unaprijed isključiti pravo društva da podnese tužbu za isključenje člana društva, niti pravo isključenog člana društva na naknadu vrijednosti udjela.

(6) Tužba za isključenje člana društva može se podnijeti u roku od šest mjeseci od dana saznanja za razlog za isključenje, a najkasnije u roku od pet godina od nastanka razloga za isključenje.

(7) Isključenjem člana društva udio tog člana društva postaje sopstveni udio društva.

Naknada za udio u slučaju isključenja odlukom suda

Član 175d.

(1) Isključeni član društva može tužbom nadležnom sudu protiv društva tražiti naknadu vrijednosti svog udjela.

(2) Tužba iz stava 1. ovog člana može se podnijeti u roku od šest mjeseci od dana pravnosnažnosti presude o isključenju člana društva.

(3) Sud naknadu iz stava 1. ovog člana određuje u visini vrijednosti dijela likvidacionog ostatka koji bi pripao isključenom članu srazmjerno njegovom udjelu u osnovnom kapitalu društva, na dan pravnosnažnosti presude o isključenju tog člana iz društva, osim ako je osnivačkim aktom određeno drugačije.

(4) Sud prilikom određivanja naknade iz stava 1. ovog člana određuje i rok za isplatu te naknade, uzimajući u obzir finansijsku situaciju u kojoj se društvo nalazi i očekivane prihode društva u redovnom toku poslovanja, s tim što taj rok ne može biti duži od dvije godine od dana pravnosnažnosti presude, osim ako je osnivačkim aktom određen duži rok, ali ne duži od pet godina.

(5) Društvo može isplaćivati naknadu određenu presudom nadležnog suda iz stava 3. ovog člana samo iz:

a) sredstava rezervi društva ili

b) sredstava ostvarenih prodajom sopstvenog udjela društva stečenog isključenjem tog člana društva.

(6) Ako društvo ne isplati dosuđenu naknadu članu društva koji je isključen u roku određenom presudom, član društva koji je isključen može tražiti prinudno izvršenje samo prodajom sopstvenog udjela koji je društvo od njega steklo.

(7) Ako sredstva ostvarena prodajom sopstvenog udjela u izvršnom postupku nisu dovoljna za namirenje potraživanja člana društva koji je isključen u pogledu dosuđene naknade, preostali dio tog potraživanja se gasi.“

Član 26.

Član 207. mijenja se i glasi:

„(1) Prodajna cijena akcija ne može biti niža od njihove nominalne vrijednosti.

(2) Izuzetno od stava 1. ovog člana, prodajna cijena akcija može biti niža od nominalne vrijednosti akcije u slučajevima:

a) kada je knjigovodstvena vrijednost akcije manja od nominalne vrijednosti, s tim da prodajna cijena akcija ne može biti niža od knjigovodstvene vrijednosti akcije,

b) prodaje običnih akcija u postupku korišćenja prava prečeg sticanja akcija postojećih akcionara ili prodaje akcija berzanskom posredniku radi njihove preprodaje (u postupku obavljanja poslova preuzimanja emisije), pri čemu prodajna vrijednost akcija ne može biti niža od tržišne vrijednosti, osim ako je tržišna vrijednost niža od knjigovodstvene, a u tom slučaju primjenjuje se knjigovodstvena vrijednost akcije,

v) izdavanja akcija u postupku reorganizacije društva.

(3) Akcionarsko društvo može da izdaje varante ili zamjenljive obveznice, sa pravom na sticanje određenog broja akcija određene vrste i klase, određenog dana ili u određenom periodu i po određenoj cijeni, koja u vrijeme njihovog izdavanja nije manja od knjigovodstvene vrijednosti, osim u slučajevima iz stava 2. tačka b) ovog člana.

(4) U slučaju da je prodajna cijena akcija veća od njihove nominalne vrijednosti, ta razlika predstavlja rezerve kapitala (emisionu premiju), a u slučaju da je prodajna cijena niža od nominalne vrijednosti, ta razlika predstavlja emisioni gubitak (emisioni disažio).“

Član 27.

U članu 210. stav 4. mijenja se i glasi:

„(4) Akcionari imaju pravo na dividendu, osim ako je odlukom skupštine akcionara, a u skladu sa zakonom, osnivačkim aktom ili statutom, određeno da dobit ostane neraspoređena i da se prenese za naredne periode, te u tom slučaju neraspoređena dobit evidentira se shodno propisima iz oblasti računovodstva.“

Poslije stava 7. dodaju se novi st. 8, 9. i 10, koji glase:

„(8) Skupština akcionara može donijeti odluku da se do 20% neraspoređene dobiti rasporedi u akcijama za zaposlene u akcionarskom društvu, a na način i prema kriterijumima koji su utvrđeni u osnivačkom aktu, odnosno statutu društva.

(9) Odluka o raspodjeli dobiti na način iz stava 8. ovog člana donosi se glasovima akcionara koji ne ostvaruju pravo na akcije iz dobiti.

(10) Pravo na akcije iz dobiti iz stava 8. ovog člana može ostvariti zaposleni koji zajedno sa novim akcijama ne posjeduje više od 5% osnovnog kapitala društva.“

Član 28.

U članu 211. poslije stava 3. dodaju se novi st. 4, 5. i 6, koji glase:

„(4) Društvo je dužno da prilikom isplate dividende u novcu primjenjuje jednak tretman za sve akcionare, bez davanja prednosti određenim akcionarima u isplati dividende u odnosu na druge akcionare.

(5) Dividenda u novcu može se registrovati u Centralnom registru.

(6) U slučaju iz stava 5. ovog člana, plaćanje dividende obavlja se deponovanjem novčanih sredstava na račun za posebnu namjenu Centralnog registra, koji vrši isplatu dividende svim licima koja su imala status akcionara na dan dividende.“

Član 29.

Član 235. briše se.

Član 30.

U članu 248. stav 1. mijenja se i glasi:

„(1) Pravo na akcije po osnovu povećanja osnovnog kapitala otvorenog akcionarskog društva iz sredstava društva raspoloživih za te namjene imaju:

a) akcionari društva na dan presjeka utvrđenog u skladu sa članom 213. ovog zakona,

b) zaposleni u društvu koji su prijavljeni u Jedinstveni sistem registracije, kontrole i naplate doprinosa na dan donošenja odluke, a prema načinu i kriterijumima koji su utvrđeni u osnivačkom aktu, odnosno statutu društva, u skladu sa članom 210. stav 8. ovog zakona.“

Član 31.

U članu 267. u stavu 3. poslije riječi: „sjedištu društva,“ dodaju se riječi: „osim ako u pozivu za sjednicu, a radi njene ekonomičnije organizacije ili“.

Član 32.

U članu 269. poslije stava 4. dodaje se novi stav 5, koji glasi:

„(5) Žalba izjavljena na rješenje iz stava 3. ovog člana ne odlaže njegovo izvršenje.“

Član 33.

Član 272. mijenja se i glasi:

„(1) Pisani poziv za sjednicu skupštine akcionara upućuje se svakom akcionaru najkasnije 30 dana i najranije 60 dana prije dana održavanja sjednice skupštine, a pisani poziv svakom akcionaru za vanrednu skupštinu upućuje se najkasnije 15 dana i najranije 30 dana prije dana sjednice skupštine.

(2) Pisani poziv za sjednicu skupštine obavezno sadrži:

a) datum slanja poziva,

b) vrijeme i mjesto održavanja sjednice,

v) prijedlog dnevnog reda sjednice, sa jasnom naznakom o kojim tačkama dnevnog reda se predlaže da skupština donese odluku i navođenjem klase i ukupnog broja akcija koja o toj odluci glasa i većini koja je potrebna za donošenje te odluke,

g) obavještenje o načinima na koji se mogu preuzeti materijali za sjednicu,

d) pouku o pravima akcionara u vezi sa učešćem u radu skupštine i jasno i precizno obavještenje o pravilima za njihovo ostvarivanje,

đ) podatke o pravima akcionara na predlaganje izmjena i dopuna dnevnog reda i pravima na postavljanje pitanja, uz navođenje rokova u kojima se ta prava mogu koristiti, pri čemu to obavještenje može da sadrži i samo te rokove, pod uslovom da je u njemu jasno navedeno da su detaljne informacije o korišćenju tih prava dostupne na internet stranici društva,

e) opis procedure za glasanje preko punomoćnika, a naročito informaciju o načinu na koji društvo omogućava akcionarima dostavu obavještenja o imenovanju punomoćnika elektronskim putem,

ž) obavještenje o odlukama koje predstavljaju raspolaganje imovinom velike vrijednosti.

(3) Predsjednik upravnog odbora ili drugo lice koje je ovlašćeno da sazove skupštinu dostavlja poziv ili organizuje njegovo dostavljanje.

(4) Poziv se dostavlja svakom akcionaru koji ima pravo glasa na skupštini poštom ili elektronskom poštom, ako je akcionar dao pismenu saglasnost za obavještenje elektronskom poštom.

(5) Dan dostavljanja poziva za sjednicu skupštine, u smislu ovog zakona, smatra se dan slanja poštom preporučenom pošiljkom ili elektronskom poštom.

(6) Pored upućivanja svim akcionarima, poziv za sjednicu skupštine obavezno se objavljuje i na internet stranici društva tokom vremena iz stava 1. ovog člana.

(7) Izuzetno od st. 1. i 4. ovog člana, te ako je tako određeno osnivačkim aktom ili statutom, umjesto upućivanja individualnog poziva svakom akcionaru, akcionarsko društvo objavljuje poziv za sjednicu skupštine akcionara bez prekida na internet stranici berze i svojoj internet stranici ne kraće od 30 dana i ne duže od 60 dana prije održavanja, u slučaju godišnje skupštine, a u slučaju vanredne skupštine, ne kraće od 15 dana i ne duže od 30 dana prije dana njenog održavanja.

(8) Osnivačkim aktom ili statutom društva može se odrediti da se poziv za sjednicu, osim na način propisan st. 1. i 7. ovog člana, upućuje i objavljivanjem u najmanje jednom dnevnom listu koji je dostupan na cijeloj teritoriji Republike Srpske.

(9) Materijali za sjednicu iz stava 2. tačka g) ovog člana obavezno obuhvataju finansijske izvještaje, zajedno sa izvještajem nezavisnog revizora, izvještajem upravnog odbora o poslovanju društva, tekst bilo kog prijedloga za promjene osnivačkog akta, opis bilo kog ugovora ili drugog pravnog posla predloženog za odobrenje, kao i druge akte i materijale za sjednicu skupštine u skladu sa osnivačkim aktom društva, ovim zakonom, zakonom kojim se uređuje tržište hartija od vrijednosti i drugim zakonom.

(10) Materijali za sjednicu iz stava 2. tačka g) ovog člana, bez obzira na način dostavljanja poziva, stavljaju se na raspolaganje akcionarima na jedan ili na više sljedećih načina, i to:

a) dostavljanjem materijala uz poziv za sjednicu, odnosno objavom na internet stranici berze,

b) obezbjeđenjem da akcionari mogu u sjedištu društva dobiti kopije materijala u redovno radno vrijeme društva,

v) objavom materijala na internet stranici društva, tako da ih akcionari mogu preuzeti u cijelosti.

(11) Osnivačkim aktom, odnosno statutom, mogu se propisati i drugi načini za stavljanje na raspolaganje materijala za sjednicu akcionarima društva.

(12) Društvo je u obavezi da snosi sve troškove objavljivanja i slanja poziva za sjednicu skupštine.“

Član 34.

U članu 291. u stavu 1. poslije tačke v) dodaje se nova tačka g), koja glasi:

„g) ograničenju ili isključenju prava prečeg sticanja akcija putem privatne emisije, ako je taj akcionar i/ili s njim povezano lice određeno kao unaprijed poznati kupac.“

Član 35.

Poslije člana 295. dodaje se novi član 295a, koji glasi:

„Pobijanje odluke o raspodjeli dobiti

Član 295a.

(1) Odluka o raspodjeli dobiti, pored slučajeva iz člana 293. ovog zakona, može se pobijati i u slučaju da se odlukom o raspodjeli dobiti ne vrši isplata dividende akcionarima, a tu je isplatu trebalo učiniti s obzirom na okolnosti u kojima društvo posluje i pod sljedećim uslovima:

a) da je pribavljena pozitivna procjena dobrog privrednika,

b) da je bilo obavezno donijeti odluku o isplati dividende u skladu sa dividendnom politikom društva, koja se utvrđuje prema standardima korporativnog upravljanja u skladu sa ovim zakonom.

(2) Pod procjenom dobrog privrednika iz stava 1. ovog člana smatra se procjena zasnovana na mišljenju nezavisnog revizora o tome da isplata dividende ne bi dovela do toga da:

a) neto imovina društva bude manja od njegovog osnovnog kapitala, uvećanog za rezerve koje se mogu koristiti za isplate članovima društva u skladu sa ovim zakonom ili drugim propisima, a umanjenog za iznos koji je društvo dužno da unese u rezerve za godinu u kojoj se vrše isplate,

b) društvo bude onemogućeno da plaća svoje dugove čija se dospjelost očekuje u redovnom toku poslovanja društva.

(3) Tužbu za pobijanje odluke iz stava 1. ovog člana mogu da podnesu akcionari čije ukupno učešće u osnovnom kapitalu društva iznosi najmanje 10%.“

Član 36.

U članu 306. poslije stava 4. dodaje se novi stav 5, koji glasi:

„(5) Izuzetno od stava 3. ovog člana, poziv i cjelokupan materijal za sjednicu upravnog odbora može se dostaviti i elektronskom poštom, ako je takav način dostavljanja propisan poslovnikom o radu upravnog odbora ili osnivačkim aktom, odnosno statutom društva.“

Član 37.

U članu 309. u stavu 1. riječi: „čije su akcije uvrštene na službeno berzansko tržište“ brišu se.

Član 38.

U članu 314. poslije stava 6. dodaje se novi stav 7, koji glasi:

„(7) Upravni odbor može razriješiti generalnog direktora na način i u postupku kako je definisano u članu 313. stav 9. ovog zakona.“

Član 39.

U članu 361. poslije riječi: „društva“ dodaju se zapeta i riječi: „osim ako posebnim zakonom nije drugačije uređeno“.

Član 40.

Poslije člana 416. dodaju se novi pododjeljak 1.14. i novi čl. 416a, 416b, 416v, 416g, 416d, 416đ, 416e, 416ž, 416z, 416i, 416j, 416k, 416l, 416lj, 416m. i 416n, koji glase:

„1.14. Prekogranično pripajanje i spajanje privrednih društava

Prekogranično pripajanje

Član 416a.

(1) Prekogranično pripajanje, u smislu ovog zakona, je pripajanje u kom učestvuju najmanje dva društva, od kojih je najmanje jedno društvo iz člana 99. ili člana 179. ovog zakona registrovano u Republici Srpskoj i najmanje jedno društvo kapitala registrovano na teritoriji države članice Evropske unije ili druge države (u daljem tekstu: druge države).

(2) Jedno ili više društava iz stava 1. ovog člana pripajaju se drugom društvu prenošenjem na to društvo cjelokupne imovine i obaveza, čime društvo koje se pripaja prestaje da postoji bez sprovođenja postupka likvidacije.

Prekogranično spajanje

Član 416b.

(1) Prekogranično spajanje, u smislu ovog zakona, je ono spajanje u kojem učestvuju najmanje dva društva, od kojih je najmanje jedno društvo iz člana 99. ili člana 179. ovog zakona registrovano u Republici Srpskoj i najmanje jedno društvo kapitala registrovano na teritoriji druge države.

(2) Dva ili više društava iz stava 1. ovog člana spajaju se osnivanjem novog društva i prenošenjem na to društvo cjelokupne imovine i obaveza, čime društva koja se spajaju prestaju da postoje bez sprovođenja postupka likvidacije.

Primjena

Član 416v.

(1) U prekograničnom pripajanju i spajanju ne mogu učestvovati zadruge ni kada su prema pravu druge države osnovane kao društvo kapitala.

(2) U prekograničnom pripajanju i spajanju ne mogu učestvovati društva za upravljanje investicionim fondovima i investicioni fondovi.

(3) Ako ovim pododjeljkom nije drugačije propisano, na prekogranična pripajanja i spajanja shodno se primjenjuju odredbe ovog zakona koje se odnose na statusne promjene spajanja uz pripajanje i spajanja uz osnivanje.

Zajednički nacrt ugovora o pripajanju

Član 416g.

(1) Nadležni organi društava koja učestvuju u pripajanju pripremaju zajednički nacrt ugovora o pripajanju.

(2) Zajednički nacrt ugovora o pripajanju obavezno sadrži:

a) pravnu formu, poslovna imena i registrovana sjedišta svih društava koja učestvuju u pripajanju, kao i predloženu pravnu formu, poslovno ime i sjedište privrednog društva nastalog prekograničnim pripajanjem,

b) podatke o uslovima i srazmjeri zamjene udjela, odnosno akcija u društvu prenosiocu za udjele, odnosno akcije u društvu sticaocu, kao i visinu novčanog plaćanja ako postoji,

v) način preuzimanja udjela, odnosno akcija u društvu sticaocu i datum od koga ti udjeli, odnosno akcije daju pravo učešća u dobiti i sve pojedinosti u vezi sa tim pravom,

g) datum od kog se transakcije društva prenosioca smatraju, u računovodstvene svrhe, transakcijama obavljenim u ime društva sticaoca,

d) očekivane posljedice pripajanja na zaposlene društva prenosioca,

đ) prava koja društvo sticalac daje članovima, odnosno akcionarima društva koji imaju posebna prava, kao i imaocima drugih hartija od vrijednosti, odnosno mjere koje se u odnosu na ta lica predlažu,

e) sve posebne pogodnosti koje se odobravaju članovima nadležnih organa društava koja učestvuju u pripajanju,

ž) prijedlog odluke o izmjenama i dopunama osnivačkog akta, odnosno statuta društva sticaoca,

z) ako je to primjenjivo, informacije o postupcima kojima se određuju uslovi za učešće zaposlenih u odlučivanju i ostvarivanju drugih prava u društvu sticaocu, u skladu sa propisima kojima se uređuje učešće zaposlenih u odlučivanju,

i) procjenu vrijednosti imovine i visine obaveza koji se prenose na društvo sticaoca i njihov opis, kao i način na koji se taj prenos vrši društvu sticaocu,

j) datume finansijskih izvještaja koji predstavljaju osnov za pripajanje,

k) podatak o visini novčane naknade koju treba isplatiti članovima, odnosno akcionarima koji su protiv odluke o usvajanju zajedničkog nacrta ugovora o pripajanju, pri čemu se visina te naknade utvrđuje primjenom odredaba ovog zakona o isplati nesaglasnih akcionara,

l) zaštitne mjere koje su eventualno ponuđene povjeriocima, kao što su zalozi i slično.

(3) Kad sve akcije, odnosno udjele u pripojenom društvu ima društvo sticalac, nije obavezno da zajednički nacrt ugovora o pripajanju sadrži podatke iz stava 2. t. b) i v) ovog člana.

Objavljivanje

Član 416d.

(1) Društvo obezbjeđuje da zajednički nacrt ugovora o pripajanju bude dostupan u pisanom ili elektronskom obliku, na svojoj internet stranici, ako je ima, te ga dostavlja registru poslovnih subjekata radi objavljivanja na internet stranici tog registra, najkasnije mjesec dana prije dana održavanja sjednice skupštine na kojoj se donosi odluka o pripajanju.

(2) Uz zajednički nacrt ugovora o pripajanju objavljuju se i:

a) podaci o registrima u kojima su upisana društva koja učestvuju u pripajanju i registarski broj pod kojim su ta društva upisana u registar,

b) obavještenje povjeriocima i manjinskim članovima, odnosno akcionarima društava koja učestvuju u pripajanju o načinu na koji je predviđeno da mogu ostvariti svoja prava, kao i o vremenu i mjestu gdje mogu, bez naknade, izvršiti uvid u dokumente i akte iz člana 416g. ovog zakona,

v) obavještenje članovima, odnosno akcionarima društva, predstavnicima zaposlenih, odnosno zaposlenima, o vremenu i mjestu gdje mogu, bez naknade, izvršiti uvid u izvještaj nadležnog organa društva, kao i o roku do kada mogu dostaviti mišljenje na zajednički nacrt ugovora o pripajanju, a koji ne može biti kraći od pet radnih dana prije dana održavanja sjednice skupštine na kojoj se donosi odluka o pripajanju,

g) obavještenje članovima, odnosno akcionarima društva o vremenu i mjestu gdje mogu, bez naknade, izvršiti uvid u izvještaj nezavisnog revizora o pripajanju.

Izvještaj nadležnog organa društva

Član 416đ.

(1) Upravni odbor, odnosno direktor društva koje učestvuje u pripajanju, sačinjava izvještaj u kojem se objašnjavaju i obrazlažu pravni i ekonomski aspekti prekograničnog pripajanja i pojašnjavaju posljedice prekograničnog pripajanja za zaposlene.

(2) U izvještaju se posebno pojašnjavaju posljedice prekograničnog pripajanja za buduće poslovanje privrednog društva.

(3) Izvještaj se sastoji od dva dijela: dijela za članove, odnosno akcionare društva i dijela za zaposlene.

(4) U dijelu izvještaja za članove, odnosno akcionare društva obavezno se navodi sljedeće:

a) visina novčane naknade, kao i metoda koja je korišćena za obračun te naknade,

b) omjer zamjene udjela, odnosno akcija i metoda ili metode korišćene za obračun omjera zamjene udjela, odnosno akcija, ako je to primjenjivo,

v) posljedice prekograničnog pripajanja za članove, odnosno akcionare društva,

g) prava i mjere zaštite koje su dostupne članovima, odnosno akcionarima društva u skladu sa ovim zakonom.

(5) Dio izvještaja za članove, odnosno akcionare društva nije obavezan ako su se svi članovi, odnosno akcionari društva usaglasili da odustaju od sačinjavanja tog dijela izvještaja.

(6) Jednočlana privredna društva nisu u obavezi da sačine dio izvještaja za člana, odnosno akcionara društva.

(7) U dijelu izvještaja za zaposlene obavezno se navodi sljedeće:

a) posljedice prekograničnog pripajanja na radne odnose, te ako je to primjenjivo, eventualne mjere za zaštitu prava iz radnog odnosa,

b) sve bitne promjene primjenjivih uslova zaposlenja ili mjesta poslovanja privrednog društva,

v) kako posljedice i promjene navedene u t. a) i b) ovog stava utiču na zavisna društva.

(8) Izvještaj sa zajedničkim nacrtom ugovora o pripajanju obavezno je dostupan u elektronskom obliku članovima, odnosno akcionarima i predstavnicima zaposlenih ili zaposlenima svih privrednih društava koja se pripajaju, najkasnije šest sedmica prije dana održavanja sjednice skupštine na kojoj se donosi odluka o pripajanju.

(9) Članovi, odnosno akcionari i predstavnici zaposlenih ili zaposleni mogu dostaviti mišljenje na izvještaj najkasnije pet radnih dana prije dana održavanja sjednice skupštine na kojoj se donosi odluka o pripajanju.

(10) Izuzetno od stava 8. ovog člana, ako skupština društva sticaoca nema obavezu da donese odluku o usvajanju zajedničkog nacrta ugovora o pripajanju, jer se sprovodi pojednostavljeni postupak pripajanja u skladu sa ovim zakonom, izvještaj je obavezno dostupan u elektronskom obliku članovima, odnosno akcionarima i predstavnicima zaposlenih ili zaposlenima drugih društava koja se pripajaju, najkasnije šest sedmica prije dana održavanja sjednice skupštine.

(11) Ako nadležni organ svakog društva koje se pripaja blagovremeno zaprimi mišljenje lica iz stava 9. ovog člana, to mišljenje se prilaže uz izvještaj.

(12) Dio izvještaja za zaposlene nije obavezan ako se privredno društvo pripaja sa svojim zavisnim društvima i ako ta društva nemaju drugih zaposlenih osim zaposlenih koji su u upravi tih društava.

(13) U slučajevima iz st. 5. i 12. ovog člana, upravni odbor, odnosno direktor društva nije obavezan sačiniti izvještaj.

Izvještaj nezavisnog revizora o pripajanju

Član 416e.

(1) Svako pojedinačno društvo koje učestvuje u pripajanju imenuje nezavisnog revizora radi revizije zajedničkog nacrta ugovora o pripajanju, koji sačinjava izvještaj o pripajanju najkasnije mjesec dana prije dana održavanja sjednice skupštine na kojoj se donosi odluka o pripajanju.

(2) Izuzetno od stava 1. ovog člana, ako skupština društva sticaoca nema obavezu da donese odluku o usvajanju zajedničkog nacrta ugovora o pripajanju, jer se sprovodi pojednostavljeni postupak pripajanja u skladu sa ovim zakonom, izvještaj nezavisnog revizora o pripajanju je obavezno dostupan članovima, odnosno akcionarima drugih društava koja se pripajaju najkasnije mjesec dana prije dana održavanja sjednice skupštine na kojoj se donosi odluka o pripajanju.

(3) Ako nadležni organ društva koje je registrovano u Republici Srpskoj, a koje učestvuje u pripajanju, ne imenuje revizora iz stava 1. ovog člana, na zahtjev društva, odnosno člana tog društva, nadležni sud u vanparničnom postupku imenuje revizora, koji sačinjava revizorski izvještaj o pripajanju za to društvo.

(4) Sva društva koja učestvuju u pripajanju mogu sporazumno imenovati jednog nezavisnog revizora, koji sačinjava zajednički izvještaj o pripajanju iz stava 1. ovog člana.

(5) Izuzetno, izvještaj nezavisnog revizora o pripajanju ne sačinjava se ako se svi članovi, odnosno akcionari društava koja učestvuju u pripajanju izričito saglase da se taj izvještaj ne sačinjava.

(6) Sud iz stava 3. ovog člana, na zajednički zahtjev svih društava koja učestvuju u pripajanju, imenuje nezavisnog revizora koji sačinjava zajednički izvještaj o pripajanju za sva društva i određuje rok u kojem je taj revizor obavezan da ovaj izvještaj dostavi svim društvima koja učestvuju u pripajanju.

(7) Nezavisni revizor sačinjava izvještaj o pripajanju u pisanoj formi, koji sadrži mišljenje o tome da li je visina novčane naknade iz člana 416g. stav 2. tačka k) ovog zakona i srazmjera u skladu sa kojom se vrši zamjena udjela, odnosno akcija pravične i primjerene, kao i obrazloženje u okviru kojeg je dužan da obavezno navede:

a) koje su metode korišćene za određivanje novčane naknade iz člana 416g. stav 2. tačka k) ovog zakona,

b) koje su metode procjene vrijednosti primijenjeni prilikom utvrđivanja predložene srazmjere zamjene udjela, odnosno akcija i koji su ponderi dodijeljeni vrijednostima dobijenim primjenom tih metoda,

v) da li su primijenjene metode primjerene za određivanje novčane naknade iz člana 416g. stav 2. tačka k) ovog zakona i srazmjere zamjene udjela, odnosno akcija, kao i vrijednost dobijenu korišćenjem tih metoda i daje mišljenje o relativnoj važnosti tih metoda za obračun utvrđene vrijednosti o kojoj je odlučeno, te u slučaju da se u privrednim društvima koja se pripajaju koriste različite metode, navodi i da li je korišćenje različitih metoda bilo opravdano,

g) koje okolnosti su otežavale procjenu vrijednosti i obavljanje revizije, ako ih je bilo.

(8) Jednočlana privredna društva nisu u obavezi da imenuju nezavisnog revizora radi revizije zajedničkog nacrta ugovora o pripajanju i sačinjavanja izvještaja o pripajanju.

(9) Nezavisni revizor ima pravo od privrednih društava koja se pripajaju dobiti sve podatke i dokumente potrebne za obavljanje svojih dužnosti.

Usvajanje na skupštini

Član 416ž.

(1) Na skupštini svakog od društava koja učestvuju u pripajanju, nakon upoznavanja sa izvještajima iz čl. 416đ. i 416e. ovog zakona, kao i mišljenjem predstavnika zaposlenih na izvještaj iz člana 416đ. ovog zakona, ako je dostavljeno, odlučuje se o usvajanju zajedničkog nacrta ugovora o pripajanju, kao i da li je potrebno mijenjati osnivački akt i statut ako ga ima.

(2) Skupština svakog od društava koja učestvuju u pripajanju ima pravo da sprovođenje pripajanja uslovi hitnim postizanjem sporazuma o načinu učestvovanja zaposlenih u odlučivanju u društvu sticaocu, ako je to primjenjivo u skladu sa propisima kojima se uređuje učešće zaposlenih u odlučivanju.

(3) Kada je društvo koje se pripaja registrovano u Republici Srpskoj, a u postupku pripajanja učestvuju društva koja imaju registrovano sjedište u drugim državama u kojima nije propisana mogućnost vođenja sudskih postupaka ispitivanja srazmjere zamjene akcija, odnosno udjela, kao i sudskih postupaka u vezi sa ostvarivanjem posebnih prava akcionara, odnosno članova društva koji ne sprečavaju registraciju pripajanja, postupak pripajanja sprovodi se samo u slučaju da skupštine tih društava izričito prihvate mogućnost vođenja takvih sudskih postupaka u Republici Srpskoj.

(4) Odluka donesena u sudskom postupku iz stava 3. ovog člana obavezuje društvo sticaoca i sve njegove članove, odnosno akcionare.

(5) Zajednički nacrt ugovora o pripajanju smatra se ugovorom o pripajanju kada skupštine svih društava koja učestvuju u pripajanju donesu odluke o njegovom usvajanju.

(6) Odluka skupštine društva koje učestvuje u pripajanju ne može se pobijati na osnovu sljedećih razloga:

a) ako je neprimjereno utvrđena srazmjera udjela, odnosno akcija iz člana 416g. stav 2. tačka b) ovog zakona,

b) ako je neprimjereno utvrđena visina novčane naknade iz člana 416g. stav 2. tačka k) ovog zakona,

v) objavljeni podaci o srazmjeri i visini novčane naknade iz t. a) i b) ovog stava nisu u skladu sa ovim zakonom.

Zaštita povjerilaca

Član 416z.

(1) Povjerioci čija su potraživanja nastala, a nisu dospjela prije objave zajedničkog nacrta ugovora o pripajanju, i koji nisu zadovoljni sa ponuđenim zaštitnim mjerama iz člana iz člana 416g. stav 2. tačka l) ovog zakona, mogu podnijeti zahtjev nadležnom sudu za utvrđivanje odgovarajućih mjera u roku od tri mjeseca od objave zajedničkog nacrta ugovora o pripajanju, pod uslovom da povjerioci mogu dokazati da je zbog prekograničnog pripajanja ugroženo namirenje njihovih potraživanja i da im privredna društva koja se pripajaju nisu osigurala odgovarajuće mjere.

(2) Stav 1. ovog člana ne primjenjuje se na izmirenje ili obezbjeđenje novčanih, odnosno nenovčanih obaveza koje privredna društva imaju prema poreskim i drugim javnim organima, odnosno institucijama.

Notarska isprava koja prethodi registraciji pripajanja

Član 416i.

(1) Na zahtjev društva koje je registrovano u Republici Srpskoj, a koje učestvuje u pripajanju, notar, u skladu sa zakonom kojim se uređuje notarska služba, izdaje notarsku ispravu o tome da su sve radnje i aktivnosti u vezi sa pripajanjem sprovedene u skladu sa odredbama ovog zakona, odnosno da su ispunjeni svi propisani uslovi za pripajanje.

(2) Uz zahtjev iz stava 1. ovog člana, društvo koje učestvuje u pripajanju dostavlja sljedeće dokumente:

a) zajednički nacrt ugovora o pripajanju,

b) izvještaj nadležnog organa društva i izvještaj nezavisnog revizora o pripajanju iz čl. 416đ. i 416e. ovog zakona,

v) mišljenje u skladu sa članom 416d. stav 2. tačka v) ovog zakona,

g) odluku skupštine društva o usvajanju zajedničkog nacrta ugovora o pripajanju.

(3) Notar je ovlašćen da od društva iz stava 1. ovog člana zatraži sve podatke, isprave i druge dokumente, kao i da preduzme sve ostale radnje za provjeru ispunjenosti uslova za pripajanje.

(4) U slučaju sudskih postupaka iz člana 416ž. stav 3. ovog zakona, notar u ispravi iz stava 1. ovog člana obavezno navodi da su ti sudski postupci u toku.

Registracija pripajanja

Član 416j.

(1) Ako je društvo sticalac registrovano u Republici Srpskoj, registracija pripajanja vrši se u skladu sa zakonom kojim se uređuje registracija poslovnih subjekata, s tim što se za ovu registraciju podnose i odluka skupštine društva o usvajanju zajedničkog nacrta ugovora o pripajanju, ugovor o pripajanju i notarska isprava iz člana 416i. ovog zakona i potvrda nadležnog organa druge države, u kojoj je registrovano društvo koje učestvuje u pripajanju, o ispunjenosti uslova za prekogranično pripajanje u skladu sa pravom te države, koje ne mogu biti starije od šest mjeseci od dana njihovog izdavanja.

(2) Nadležni registarski sud dužan je da, bez odgađanja, nadležnom organu druge države u kojoj je registrovano društvo koje učestvuje u pripajanju dostavi informaciju o registraciji iz stava 1. ovog člana.

(3) Ako je društvo koje se pripaja registrovano u Republici Srpskoj, registracija brisanja tog društva iz registra poslovnih subjekata vrši se u skladu sa zakonom kojim se uređuje registracija poslovnih subjekata, s tim što se registracija brisanja ne može izvršiti prije prijema informacije o izvršenoj registraciji pripajanja od strane organa nadležnog za registraciju u drugoj državi u kojoj je registrovano društvo sticalac.

(4) Ako je društvo sticalac registrovano u Republici Srpskoj, pripajanje stupa na snagu danom registracije pripajanja u registru poslovnih subjekata.

(5) Ako je društvo koje se pripaja registrovano u Republici Srpskoj, pripajanje stupa na snagu prema pravu države u kojoj je registrovano društvo sticalac.

(6) Podaci u vezi sa prekograničnim pripajanjem koji se obavezno upisuju u registar poslovnih subjekata su:

a) da je društvo sticalac nastalo sprovođenjem statusne promjene prekograničnog pripajanja, kao i njegov matični broj subjekta, poslovno ime i pravnu formu privrednog društva,

b) datum upisa društva sticaoca u registar poslovnih subjekata,

v) da se društvo koje se pripaja briše iz registra poslovnih subjekata po osnovu statusne promjene prekograničnog pripajanja, kao i njegov matični broj subjekta, poslovno ime i pravna forma privrednog društva,

g) datum brisanja društva koje se pripaja iz registra poslovnih subjekata,

d) matični broj subjekta, poslovno ime i pravnu formu svih privrednih društava koja se pripajaju.

Pravne posljedice pripajanja

Član 416k.

(1) Pravne posljedice pripajanja iz člana 391. ovog zakona proizvode dejstvo danom stupanja na snagu pripajanja.

(2) Ako je za prenos imovine i obaveza sa društva koje se pripaja na društvo sticaoca u skladu sa propisima drugih država u kojima su registrovana društva koja učestvuju u pripajanju potrebno ispuniti posebne uslove, odnosno postupke i procedure da bi taj prenos proizveo pravno dejstvo prema trećim licima, te uslove, odnosno postupke i procedure ispunjava društvo sticalac.

Pojednostavljeni postupak pripajanja

Član 416l.

(1) Kada je društvo sticalac jedini član, odnosno akcionar društva koje se pripaja i ako društvo sticalac ne izdaje nove udjele, odnosno akcije u prekograničnom pripajanju, ne primjenjuju se sljedeći članovi:

a) član 416g. stav 2. t. b), v) i k) i član 416e. ovog zakona,

b) član 416đ. i član 416ž. stav 1. ovog zakona ne primjenjuju se na društva koja se pripajaju.

(2) Kada u prekograničnom pripajanju učestvuje društvo sticalac koje je registrovano na teritoriji Republike Srpske i koje ima najmanje 90% udjela ili akcija u društvu koje se pripaja, ali ne i sve udjele, odnosno akcije i druge hartije od vrijednosti koje daju pravo glasa, skupština društva sticaoca ne donosi odluku o usvajanju zajedničkog nacrta ugovora o pripajanju, osim u slučaju iz člana 392. stav 2. tačka v) ovog zakona, a društvo koje se pripaja nije u obavezi da sačini izvještaj nadležnog organa društva iz člana 416đ. ovog zakona, kao ni izvještaj nezavisnog revizora o pripajanju iz člana 416e. ovog zakona.

(3) Kada upravni odbor društva donosi odluku o pripajanju bez odluke skupštine, u skladu sa članom 382. ovog zakona, zajednički nacrt ugovora o pripajanju, izvještaj nadležnog organa društva i izvještaj nezavisnog revizora o pripajanju obavezno su dostupni u skladu sa članom 416d. ovog zakona najkasnije mjesec dana prije dana održavanja sjednice upravnog odbora.

Učestvovanje zaposlenih u odlučivanju

Član 416lj.

(1) Zaposleni u društvima koja učestvuju u prekograničnom pripajanju imaju pravo da učestvuju u odlučivanju u društvu sticaocu koje je registrovano na teritoriji Republike Srpske, ako je to primjenjivo u skladu sa propisima kojima se uređuje učestvovanje zaposlenih u odlučivanju.

(2) Zaposleni u društvu koje se pripaja i koje je registrovano na teritoriji Republike Srpske imaju pravo da učestvuju u odlučivanju u društvu sticaocu koje je registrovano na teritoriji druge države, u skladu sa propisima iz stava 1. ovog člana.

Ništavost registracije pripajanja

Član 416m.

Nakon stupanja na snagu registracije pripajanja, ako je društvo sticalac registrovano u Republici Srpskoj, registracija pripajanja ne može se oglasiti ništavom.

Shodna primjena na spajanja

Član 416n.

Odredbe ovog zakona o prekograničnim pripajanjima shodno se primjenjuju i na prekogranična spajanja.“

Član 41.

U članu 421. stav 5. mijenja se i glasi:

„(5) Za promjenu pravne forme akcionarskog društva u društvo sa ograničenom odgovornošću potrebno je ispuniti sljedeće zahtjeve, i to da:

a) akcionarsko društvo ispunjava uslove za pretvaranje iz otvorenog akcionarskog društva u zatvoreno u skladu sa propisima kojima se uređuje tržište hartija od vrijednosti,

b) da Komisija za hartije od vrijednosti izda odobrenje u skladu sa propisima kojima se uređuje tržište hartija od vrijednosti.“

Član 42.

U članu 433. u stavu 1. riječi: „knjigovodstvene vrijednosti imovine“ zamjenjuju se riječima: „vrijednosti poslovne imovine“.

Poslije stava 3. dodaje se novi stav 4, koji glasi:

„(4) Sticanje i raspolaganje obuhvata sve pojedinačne ili povezane prenose iz stava 1. ovog člana, a koje privredno društvo izvrši u periodu od jedne kalendarske godine.“

Član 43.

U članu 435. u stavu 4. poslije riječi: „akcije“ dodaju se zapeta i riječi: „osim ako je ta odluka prevarna ili protivna zakonu ili predstavlja grubu povredu dužnosti pažnje i pravila poslovne procjene iz člana 32. ovog zakona“.

U stavu 7. poslije riječi: „članom 186. ovog zakona“ dodaju se zapeta i riječi: „uz primjenu Međunarodnih standarda vrednovanja (IVS)“.

Član 44.

U članu 436. stav 1. mijenja se i glasi:

„(1) Tržišna vrijednost akcija otvorenog akcionarskog društva, u smislu ovog zakona, utvrđuje se kao ponderisana prosječna cijena ostvarena na berzi ili drugom uređenom tržištu, u skladu sa zakonom kojim se uređuje tržište hartija od vrijednosti, u periodu od šest mjeseci koji prethodi danu donošenja odluke kojom se utvrđuje tržišna vrijednost akcija, ako su u tom periodu ispunjeni sljedeći uslovi:

a) da je obim prometa akcijama te klase na tržištu hartija od vrijednosti predstavljao najmanje 3% ukupnog broja izdatih akcija te klase,

b) da se trgovalo u više od jedne trećine dana u kojima je trgovanje bilo moguće na mjesečnom nivou,

v) da je najmanje u tri mjeseca ostvareni obim prometa iznosio najmanje 1% ukupnog broja izdatih akcija te klase na mjesečnom nivou, izuzimajući ponude za preuzimanje i blok poslove.“

U stavu 2. poslije riječi: „Zakona“ dodaju se zapeta i riječi: „uz primjenu Međunarodnih standarda vrednovanja (IVS)“.

U stavu 4. poslije riječi: „Zakona“ dodaju se zapeta i riječi: „uz primjenu Međunarodnih standarda vrednovanja (IVS)“.

Član 45.

U članu 438a. u stavu 3. riječi: „upisa odluke o prenosu akcija na otkupioca“ zamjenjuju se riječima: „dana kada se društvu dostavi rješenje nadležnog suda o upisu odluke o prenosu akcija na otkupioca“.

Stav 4. mijenja se i glasi:

„(4) Prije sazivanja skupštine akcionara od upravnog odbora, otkupilac je dužan da na namjenski račun kod banke izdvoji novčana sredstva potrebna za isplatu naknade manjinskim akcionarima ili da preda bankarsku garanciju kojom banka solidarno garantuje da će otkupilac manjinskim akcionarima isplatiti naknadu uvećanu za pripadajuće kamate bez odgađanja, po upisu odluke skupštine akcionara o prenosu akcija u registar poslovnih subjekata.“

Član 46.

Član 438v. mijenja se i glasi:

„(1) Organ nadležan za vođenje poslova društva dužan je da podnese prijavu za upis odluke o prenosu akcija u registar poslovnih subjekata u sljedećim rokovima:

a) u roku od 15 dana od dana isteka roka za podnošenje tužbe za pobijanje odluke skupštine akcionara iz člana 438. stav 1. ovog zakona,

b) u roku od 15 dana od dana pravosnažnosti sudske odluke donesene po osnovu tužbe za pobijanje odluke skupštine akcionara iz člana 438. stav 1. ovog zakona.

(2) Uz prijavu iz stava 1. ovog člana prilaže se zapisnik sa skupštine akcionara, koji je sačinio notar, odluka o prenosu akcija i dokumentacija iz člana 438b. stav 4. t. a), v) i g), u originalu ili u foto-kopiji ovjerenoj od nadležnog organa.

(3) Nadležni sud po službenoj dužnosti utvrđuje da li je odluka skupštine akcionara iz člana 438. stav 1. ovog zakona pobijana u roku u kojem se to moglo učiniti.

(4) U slučaju iz stava 3. ovog člana, nadležni sud odbija prijavu za upis odluke o prenosu akcija u registar poslovnih subjekata, ako je podnesena tužba za pobijanje odluke skupštine akcionara iz člana 438. stav 1. ovog zakona.

(5) Po upisu odluke o prenosu akcija u registar poslovnih subjekata, organ nadležan za vođenje poslova društva obavezan je da, bez odgađanja, dostavi Centralnom registru rješenje registarskog suda o upisu odluke o prenosu akcija na otkupioca.

(6) Otkupilac na račun za posebnu namjenu Centralnog registra uplaćuje novčana sredstva radi isplate naknade manjinskim akcionarima, čime izvršava svoju obavezu isplate naknade manjinskim akcionarima.

(7) Na visinu naknade obračunava se zatezna kamata koja teče od upisa odluke o prenosu akcija na otkupioca u registar poslovnih subjekata do isplate manjinskim akcionarima.

(8) Otkupilac stiče akcije prenosom akcija manjinskih akcionara na svoj vlasnički račun u Centralnom registru nakon isplate naknade manjinskim akcionarima.

(9) Manjinski akcionar zadržava pravni interes ako je prije održavanja skupštine akcionara na kojoj je odlučeno o prenosu akcija na otkupioca podnio tužbu radi ostvarivanja pravnog interesa koji proizilazi iz vlasništva na akcijama društva.

(10) Način i rok isplate naknade vrši se u skladu sa opštim aktima Centralnog registra.“

Član 47.

Član 438d. mijenja se i glasi:

„(1) Ako ponuđena naknada nije primjerena, svaki manjinski akcionar može, u roku od 30 dana od dana upisa odluke o prenosu akcija otkupiocu u registar poslovnih subjekata, predložiti da sud u vanparničnom postupku odredi primjerenu naknadu.

(2) Pravo iz stava 1. ovog člana manjinski akcionar ima i ako otkupilac nije pravilno isplatio naknadu (nije obračunao kamatu, nije uplatio puni iznos i drugo), kao i u slučaju ako naknadu nije ponudio u skladu sa članom 439. stav 1. ovog zakona.

(3) Ako je podneseno više od jednog zahtjeva iz stava 1. ovog člana, nadležni sud spaja ove postupke u jedan postupak.

(4) Ako je podnesen zahtjev u skladu sa stavom 1. ovog člana, nadležni sud o tome odmah obavještava Centralni registar radi evidentiranja.

(5) Isplata naknade manjinskim akcionarima nastavlja se u visini koja je utvrđena u odluci društva, do donošenja pravosnažne sudske odluke, kojom se utvrđuje visina primjerene naknade.

(6) Nadležni sud dostavlja Centralnom registru pravosnažnu odluku kojom se utvrđuje visina primjerene naknade.

(7) Ako je naknada utvrđena odlukom iz stava 6. ovog člana viša od naknade koju je utvrdilo društvo, otkupilac ima obavezu da svim manjinskim akcionarima isplati istu vrijednost akcija, nezavisno od činjenice da li su ti akcionari podnijeli zahtjev iz stava 1. ovog člana.

(8) Ako je naknada utvrđena odlukom iz stava 6. ovog člana viša od iznosa koju je utvrdio otkupilac u skladu sa članom 438a. ovog zakona, otkupilac je obavezan da razliku u vrijednosti, sa pripadajućom zateznom kamatom, uplati na račun za posebnu namjenu Centralnog registra u roku od 30 dana od dana pravnosnažnosti odluke suda.

(9) Na utvrđenu razliku u vrijednosti naknade iz stava 8. ovog člana, manjinskom akcionaru obračunava se zatezna kamata koja teče od dana upisa odluke o prenosu akcija na otkupioca u registar poslovnih subjekata do dana uplate razlike na račun za posebnu namjenu Centralnog registra.“

Član 48.

U članu 440. stav 1. mijenja se i glasi:

„(1) Pravo akcionara za isplatu novčane naknade i eventualne razlike u cijeni za otkupljene akcije u skladu sa članom 438. stav 1. i članom 439. stav 1. ovog zakona, zastarijeva u roku od deset godina od dana upisa odluke o prenosu akcija u registar poslovnih subjekata, odnosno od pravnosnažnosti odluke suda iz člana 438d. stav 6. ovog zakona.“

Član 49.

U članu 441. u stavu 3. u tački m) riječ: „i“ na kraju tačke zamjenjuje se zapetom i dodaje se nova tačka n), koja glasi:

„n) ne stavi na raspolaganje svakom akcionaru, kao i ranijem akcionaru za period u kojem je bio akcionar, akta i dokumenta iz člana 333. stav 1. t. a) do g) i i) ovog zakona, kao i finansijske izvještaje društva (član 334. stav 1),“

Dosadašnja tačka n) postaje tačka nj).

Poslije stava 4. dodaje se novi stav 5, koji glasi:

„(5) Novčanom kaznom od 200 KM do 1.500 KM kazniće se za prekršaj lica iz člana 31. stav 1. ovog zakona ako postupe suprotno čl. 32. i 33. ovog zakona.“

Član 50.

Poslije člana 443. dodaje se novi član 443a, koji glasi:

„Prava i zastarjelost u početim postupcima

Član 443a.

(1) Na prava i potraživanja koja su nastala i nisu zastarjela do stupanja na snagu ovog zakona primjenjuju se rokovi zastarjelosti propisani ovim zakonom.

(2) Ako su do stupanja na snagu ovog zakona obustavljane isplate naknade manjinskim akcionarima zbog podnesenih zahtjeva za sudsko preispitivanje naknade iz člana 438d. ovog zakona, isplate tih naknada nastavljaju se u skladu sa ovim zakonom.“

Član 51.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-98/23 PREDSJEDNIK

Datum: 8. februara 2023. godine NARODNE SKUPŠTINE

Dr Nenad Stevandić